b'\n_START_ARTICLE_\nRadioamat\xc3\xb6\xc3\xb6ri\n_START_PARAGRAPH_\nRadioamat\xc3\xb6\xc3\xb6ri tarkoittaa henkil\xc3\xb6\xc3\xa4, joka on suorittanut paikallisen telehallintoviranomaisen yll\xc3\xa4pit\xc3\xa4m\xc3\xa4n tutkinnon ja saanut todistuksen, joka oikeuttaa k\xc3\xa4ytt\xc3\xa4m\xc3\xa4\xc3\xa4n radioamat\xc3\xb6\xc3\xb6riasemaa radioamat\xc3\xb6\xc3\xb6reille varatuilla taajuuksilla ja rakentamaan amat\xc3\xb6\xc3\xb6riradiolaitteita sek\xc3\xa4 niiden apulaitteita, kuten vahvistimia._NEWLINE_Maailmassa radioamat\xc3\xb6\xc3\xb6rej\xc3\xa4 on arviolta noin kolme miljoonaa. Yksi suurimmista radioamat\xc3\xb6\xc3\xb6rimaista on Japani, jonka vajaasta 130\xc2\xa0000\xc2\xa0000 asukkaasta noin 1\xc2\xa0000\xc2\xa0000 on radioamat\xc3\xb6\xc3\xb6rej\xc3\xa4. Japanissa on useita radioamat\xc3\xb6\xc3\xb6riradiovalmistajia, kuten Alinco, Yaesu (my\xc3\xb6s Vertex Standard, entinen Yaesu Mussen ja siihen yhdistetty sveitsil\xc3\xa4inen Sommerkamp)._NEWLINE_Radioamat\xc3\xb6\xc3\xb6riharrastuksen tarkoituksena on pit\xc3\xa4\xc3\xa4 radioyhteyksi\xc3\xa4 toisten radioamat\xc3\xb6\xc3\xb6rien kanssa. Harrasteen toinen tarkoitus on radiotekniikan tuntemuksen lis\xc3\xa4\xc3\xa4minen rakentamalla l\xc3\xa4hetin- ja vastaanotinlaitteita sek\xc3\xa4 antenneja._NEWLINE_Monen radioamat\xc3\xb6\xc3\xb6rin harrasteen alkuna on ollut esimerkiksi DX-kuuntelu, joka ei ole luvanvaraista. Kuuntelun voi aloittaa esimerkiksi tarpeettomaksi j\xc3\xa4\xc3\xa4neell\xc3\xa4 putkiradiolla, tai vakavampana harrasteena DX-kuunteluun hankitaan erilliset radiovastaanottimet._NEWLINE_Radioamat\xc3\xb6\xc3\xb6riasemilla, joilla on viranomaisen my\xc3\xb6nt\xc3\xa4m\xc3\xa4 asemalupa, on henkil\xc3\xb6kohtainen asematunnus. Kutsun ensimm\xc3\xa4inen osa, prefiksi, kertoo aseman sijainnin yleens\xc3\xa4 noin luvan my\xc3\xb6nt\xc3\xa4v\xc3\xa4n valtion tarkkuudella.\n_START_SECTION_\nYhteydenpitotapoja\n_START_PARAGRAPH_\nTapoja, joilla yhteyksi\xc3\xa4 pidet\xc3\xa4\xc3\xa4n, on monia: yleisimpin\xc3\xa4 puhety\xc3\xb6skentely, erilaiset digitaaliset l\xc3\xa4hetelajit sek\xc3\xa4 s\xc3\xa4hk\xc3\xb6tysyhteydet. Harrastuksen erilaisia muotoja ovat muun muassa radiolaitteiden rakentelu, DX- eli harvinaisten maiden ker\xc3\xa4ily (DX = distant X, eli kaukainen tuntematon), kilpailutoiminta, radiosuunnistus ja yhteyksien pit\xc3\xa4minen radioamat\xc3\xb6\xc3\xb6risatelliittien kautta. Radioyhteyksi\xc3\xa4 voidaan pyrki\xc3\xa4 pit\xc3\xa4m\xc3\xa4\xc3\xa4n my\xc3\xb6s erityisen vaativissa olosuhteissa, kuten pienitehoisilla laitteilla tilap\xc3\xa4isesti esimerkiksi maastoon rakennetuilta asemilta ilman s\xc3\xa4hk\xc3\xb6nsy\xc3\xb6tt\xc3\xb6\xc3\xa4 valtakunnan verkosta tai heijastamalla signaali Kuun kautta, meteorien ionisaatiovanojen kautta (ks. meteorisironta) tai revontulien ionisoiman vy\xc3\xb6hykkeen kautta.'